Document ID: 32001D0725

Απόφαση της Επιτροπής
της 28ης Σεπτεμβρίου 2001
για την περάτωση της διαδικασίας αντιντάμπινγκ όσον αφορά τις εισαγωγές έγχρωμων συσκευών λήψης για την τηλεόραση καταγωγής Τουρκίας
[κοινοποιηθείσα υπό τον αριθμό Ε(2001) 2916]
(2001/725/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 2238/2000(2), και ιδίως το άρθρο 9,
Κατόπιν διαβουλεύσεων με τη συμβουλευτική επιτροπή,
Εκτιμώντας τα ακόλουθα:
Α. ΔΙΑΔΙΚΑΣΙΑ
(1) Τον Ιούνιο 2000, η Επιτροπή έλαβε καταγγελία όσον αφορά τους ισχυρισμούς για την άσκηση σοβαρού ντάμπινγκ από τις εισαγωγές έγχρωμων συσκευών λήψης για την τηλεόραση καταγωγής ή που εξάγονται από την Τουρκία.
(2) Η καταγγελία υποβλήθηκε από την Producers of European Televisions in Coopreration ("POETIC") που ενεργεί εξ ονόματος των κοινοτικών παραγωγών οι οποίοι αντιπροσωπεύουν ένα μεγάλο τμήμα της συνολικής κοινοτικής παραγωγής έγχρωμων συσκευών λήψης για την τηλεόραση, δυνάμει του άρθρου 4 παράγραφος 1 και του άρθρου 5 παράγραφος 4 του κανονισμού (ΕΚ) αριθ. 384/96 (εφεξής "ο βασικός κανονισμός").
(3) Η εν λόγω καταγγελία περιείχε αποδεικτικά εκ πρώτης όψεως στοιχεία ως προς την ύπαρξη ντάμπινγκ και την εξ αυτών προκαλούμενη σημαντική ζημία, τα οποία κρίθηκαν επαρκή για να δικαιολογήσουν την έναρξη διαδικασίας αντιντάμπινγκ.
(4) Κατόπιν διαβουλεύσεων, η Επιτροπή ανήγγειλε με σχετική ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων(3), την έναρξη διαδικασίας αντιντάμπινγκ όσον αφορά τις εισαγωγές στην Κοινότητα έγχρωμων συσκευών λήψης για την τηλεόραση, που υπάγονται προς το παρόν στους κωδικούς ΣΟ ex 8528 12 52, 8528 12 54, 8528 12 56, 8528 12 58, ex 8528 12 62 και 8528 12 66, καταγωγής ή που εξάγονται από την Τουρκία.
(5) Πρέπει να αναφερθεί ότι, τον Απρίλιο 2000, είχαν κινηθεί δύο έρευνες επανεξέτασης βάσει του άρθρου 11 παράγραφοι 2 και 3 του βασικού κανονισμού, όσον αφορά τα μέτρα αντιντάμπινγκ που εφαρμόζονται στις έγχρωμες συσκευές λήψης για την τηλεόραση καταγωγής Λαϊκής Δημοκρατίας της Κίνας, Δημοκρατίας της Κορέας, Μαλαισίας, Σιγκαπούρης και Ταϊλάνδης(4).
(6) Η Επιτροπή ενημέρωσε επισήμως τους παραγωγούς-εξαγωγείς, τους εισαγωγείς, και τις αντιπροσωπευτικές ενώσεις των εισαγωγέων ή εξαγωγέων που είναι γνωστό ότι ενδιαφέρονται, τους αντιπροσώπους των χωρών εξαγωγής, τις αντιπροσωπευτικές ενώσεις καταναλωτών και τους καταγέλλοντες κοινοτικούς παραγωγούς. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που είχε καθοριστεί στην ανακοίνωση για την έναρξη της διαδικασίας.
(7) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για τους σκοπούς της έρευνάς της. Πραγματοποιήθηκαν επίσης επιτόπιοι έλεγχοι στις εγκαταστάσεις των ακόλουθων εταιρειών:
α) Κοινοτικοί παραγωγοί:
Tecnimagen SA, Barcelona, Ισπανία,
Grundig AG, Nuremberg, Γερμανία,
Philips Consumer Electronics, Eindhoven, Κάτω Χώρες,
Industrie Formenti Italia Spa, Lissone, Ιταλία,
Seleco Formenti Spa, Pordenone, Ιταλία.
β) Εξαγωγείς/παραγωγοί και συνδεδεμένες εταιρείες πωλήσεων στην Τουρκία
Profilo Telra Elektronik Sanayi ve Ticaret AS, Istanbul (συμπεριλαμβανομένων των συνδεδεμένων εταιρειών πωλήσεων PRO-EKS Dis Ticaret AS, Istanbul, Savunma Gerecleri AS, Istanbul, Elektrotem Elektronik Aletler Limited, Istabul),
Beko Elektronik AS, Istanbul (συμπεριλαμβανομένης της συνδεδεμένης εταιρείας πωλήσεων Ram Dis Ticaret Istanbul),
Vestel Elektronik Sanayi ve Ticaret AS, Manisa (συμπεριλαμβανομένων των συνδεδεμένων εταιρειών πωλήσεων: Vestel Dis Ticaret AS, Istanbul Vestel Dis Ticaret AS Ege Serbest Bolge SB, Izmir, Vestel Bilisim Teknolojileri Sanayi ve Ticaret AS, Istanbul, Vestel Komunikasyon Sanayi ve Ticaret AS, Izmir),
Izmir Elektronik Sanayi ve Ticaret AS, Izmir.
γ) Συνδεδεμένοι εισαγωγείς στην Κοινότητα
Beko (UK) Ltd, Watford, Ηνωμένο Βασίλειο,
Beko Electronics Espana SL, Βαρκελώνη, Ισπανία,
Vestel Holland BV, Rotterdam, Κάτω Χώρες,
Vestel Iberia, Madrid, Ισπανία.
δ) Μη συνδεδεμένοι εισαγωγείς στην Κοινότητα
Alba Plc, Barking, Ηνωμένο Βασίλειο.
Β. ΔΙΑΠΙΣΤΩΣΕΙΣ ΣΧΕΤΙΚΑ ΜΕ ΤΗΝ ΚΑΤΑΓΩΓΗ
(8) Οι έγχρωμες συσκευές λήψης για την τηλεόραση περιέχουν συχνά στοιχεία και μέρη καταγωγής χωρών άλλων από τη χώρα κατασκευής ή συναρμολόγησης του τελικού προϊόντος, με συνέπεια να θεωρούνται αυτές οι συσκευές ως καταγωγής χωρών άλλων από εκείνη της χώρας κατασκευής ή συναρμολόγησης. Έτσι, σύμφωνα με τη συνήθη πρακτική της Κοινότητας και δυνάμει του άρθρου 1 παράγραφος 3 του βασικού κανονισμού, η εξέταση της καταγωγής έγχρωμων συσκευών λήψης για την τηλεόραση που εξάγονται από την Τουρκία ήταν μέρος της έρευνας αντιντάμπινγκ.
(9) Η καταγωγή εξετάστηκε στο πλαίσιο του άρθρου 22 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί του Κοινοτικού Τελωνειακού Κώδικα(5), που καθορίζει ότι οι μη προτιμησιακοί κανόνες καταγωγής εφαρμόζονται σε όλα τα μη προτιμησιακά μέσα εμπορικής πολιτικής, όπως το αντιντάμπινγκ.
(10) Σύμφωνα με το άρθρο 39 και το παράρτημα 11 του κανονισμού (ΕΟΚ) αριθ. 2454/93 της Επιτροπής(6) για τον καθορισμό ορισμένων διατάξεων εφαρμογής του Κοινοτικού Τελωνειακού Κώδικα, ισχύουν ειδικοί μη προτιμησιακοί κανόνες καταγωγής στις έγχρωμες συσκευές λήψης για την τηλεόραση. Σύμφωνα με αυτούς του κανόνες, οι έγχρωμες συσκευές λήψης θεωρούνται ότι είναι καταγωγής χώρας όπου η προστιθέμενη αξία των πράξεων συναρμολόγησης και, αν ισχύει, η ενσωμάτωση μερών καταγωγής της χώρας συναρμολόγησης αντιπροσωπεύει τουλάχιστον το 45 % της τιμής εκ του εργοστασίου των συσκευών αυτών. Όταν δεν ικανοποιείται ο κανόνας του 45 %, οι έγχρωμες συσκευές λήψης για την τηλεόραση είναι καταγωγής χώρας καταγωγής των μερών των οποίων η τιμή εκ του εργοστασίου αντιπροσωπεύει άνω του 35 % της τιμής εκ του εργοστασίου αυτών των συσκευών.
(11) Όταν εφαρμόστηκαν οι ειδικοί μη προτιμησιακοί κανόνες καταγωγής στην παρούσα έρευνα, διαπιστώθηκε ότι η καταγωγή όλων των συσκευών λήψης που εξήχθησαν στην Κοινότητα μεταξύ της 1ης Ιουλίου 1999 και της 30ής Ιουνίου 2000 ("περίοδος έρευνας" ή "ΠΕ", ήταν άλλη εκτός της Τουρκίας. Διαπιστώθηκε ότι οι εξαγωγές στην Κοινότητα ήταν καταγωγής των χωρών που υπάγονταν στις έρευνες επανεξέτασης που αναφέρθηκαν ανωτέρω στην αιτιολογική σκέψη 5, της Κοινότητας ή άλλων τρίτων χωρών που δεν αποτελούσαν αντικείμενο έρευνας. Ειδικότερα, διαπιστώθηκε ότι για τις εξαγωγές των εταιρειών που αποτέλεσαν αντικείμενο της έρευνας και που αντιστοιχούν στο σύνολο των συσκευών λήψης που εξάχθηκαν από την Τουρκία στην Κοινότητα κατά την ΠΕ δεν είχε ικανοποιηθεί ο κανόνας του 45 % προστιθέμενης αξίας. Έτσι, η καταγωγή έπρεπε να καθοριστεί με βάση τον κανόνα για αξία 35 % των μερών/υλικών που δεν ήταν καταγωγής.
(12) Με βάση τον κανόνα για την αξία 35 % των μερών/υλικών που δεν είναι καταγωγής, διαπιστώθηκε ότι η καταγωγή των έγχρωμων σωληνωτών καθοδικών λυχνίων για δέκτες τηλεόρασης καθόριζαν την καταγωγή των συσκευών λήψης, εφόσον η τιμή εκ του εργοστασίου των καθοδικών λυχνιών αντιπροσώπευε πάντα τουλάχιστον το 35 % της τιμής εκ του εργοστασίου των συσκευών λήψης. Πρέπει να αναφερθεί ότι δεν υπάρχει παραγωγή έγχρωμων σωληνωτών καθοδικών λυχνιών για δέκτες τηλεόρασης στην Τουρκία και, επομένως, όλες οι καθοδικές λυχνίες εισάγονται. Κατά συνέπεια, η εξέταση της καταγωγής κατέληξε στο ότι οι έγχρωμες συσκευές λήψης για την τηλεόραση από την Τουρκία κατά την ΠΕ ήταν καταγωγής των καθοδικών λυχνιών που χρησιμοποιήθηκαν για τη συναρμολόγησή τους.
Γ. ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
(13) Με βάση τα ανωτέρω συμπεράσματα για την καταγωγή, η Επιτροπή συνάγει το συμπέρασμα ότι η διαδικασία αντιντάμπινγκ όσον αφορά τις εισαγωγές έγχρωμων συσκευών λήψης για την τηλεόραση, καταγωγής Τουρκίας, πρέπει να περατωθεί χωρίς την επιβολή μέτρων αντιντάμπινγκ.
(14) Όλα τα ενδιαφερόμενα μέρη ενημερώθηκαν σχετικά με τις διαπιστώσεις για την καταγωγή και είχαν την ευκαιρία να γνωστοποιήσουν τις απόψεις τους και να γίνουν δεκτά σε ακρόαση. Ένα ενδιαφερόμενο μέρος αμφισβήτησε τη δυνατότητα εφαρμογής των μη προτιμησιακών κανόνων καταγωγής στην περίπτωση της Τουρκίας, δεδομένης της τελωνειακής ένωσης ΕΚ-Τουρκίας. Ωστόσο, ούτε η απόφαση αριθ. 15 σχετικά με το συμβούλιο σύνδεσης ΕΚ-Τουρκίας της 22ας Δεκεμβρίου 1995 για την εφαρμογή της τελικής φάσης της τελωνειακής ένωσης(7), ούτε ο Κοινοτικός Τελωνειακός Κώδικας δεν προβλέπουν παρέκκλιση από τη δυνατότητα εφαρμογής των μη προτιμησιακών κανόνων καταγωγής στην περίπτωση εισαγωγών από χώρες που έχουν συνάψει τελωνειακή ένωση με την Κοινότητα.
(15) Τέλος, ο κοινοτικός κλάδος παραγωγής ισχυρίστηκε ότι τα κριτήρια για την καταγωγή δεν ήταν τα κατάλληλα εφόσον ο βασικός κανονισμός επέτρεπε την επιβολή μέτρων αντιντάμπινγκ με βάση τη χώρα προέλευσης. Πρέπει να σημειωθεί ότι η συνήθης πρακτική της Κοινότητας να επιβάλλει μέτρα αντιντάμπινγκ μόνον για τα προϊόντα που είναι καταγωγής τρίτης χώρας. Αυτό συνέβη επίσης στην προηγούμενη έρευνα για την εισαγωγές του ιδίου προϊόντος(8),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο μόνο
Περατώνεται η διαδικασία αντιντάμπινγκ όσον αφορά τις εισαγωγές έγχρωμων συσκευών λήψης για την τηλεόραση που υπάγονται προς το παρόν στους κωδικούς ΣΟ ex 8528 12 52, 8528 12 54, 8528 12 56, 8528 12 58, ex 8528 12 62 και 8528 12 66, καταγωγής Τουρκίας.
Βρυξέλλες, 28 Σεπτεμβρίου 2001.

Labels: 12
3
4
18